Putoranan laakio

Putoranan laakio (ven. Плато Путорана, Plato Putorana) on vuoristoalue Keski-Siperian ylängön luoteisosassa Venäjällä, Krasnojarskin aluepiirissä, runsas 200 kilometriä Norilskin itäpuolella. Siperian laakiobasalttipurkauksissa syntynyt ympäristönsä yläpuolelle nouseva varsin tasalakinen vuoristomassiivi on Keski-Siperian ylängön korkeinta aluetta. Korkein kohta on Kamen-vuori, joka kohoaa noin 1700 metriä merenpinnan yläpuolelle. Laakion laaksoissa sijaitsevat muiden muassa suuret Keta- ja Lamajärvet ja saavat alkunsa Heta, Kotui, Kureika, Pjasina sekä jotkin Ala-Tunguskan sivujoet. Unesco lisäsi Putoranan laakion maailmanperintöluetteloon vuonna 2010. Maailmanperintökohde käsittää Putoranan luonnonsuojelualueen, joka sijaitsee laakion keskiosissa. Katso myös Lumilammas Lähteet Aiheesta muualla Kuvia tai muita tiedostoja aiheesta Putoranan laakio Wikimedia Commonsissa Putorana Plateau (englanniksi) (whc.unesco.org) Putoranski zapovednik (Putoranan luonnonpuisto) (venäjäksi) (oopt.info)